Christina Egelund (M), 2024-01-30:
Tak for det.
Jeg vil egentlig gerne starte den her debat med at sige tak til fru Marlene Harpsøe for at rejse den her debat, både fordi det er et vigtigt emne, og fordi det også altid er en fornøjelse at diskutere med de uddannelsespolitiske ordførere her i Folketingssalen.
Det giver da på en eller anden måde en anden seriøsitet og dybde, end når vi ligger og skriver til hinanden på X og Facebook og andre steder.
Der blev sagt rigtig mange ting, som jeg er enig i.
Bl.a. siger Liberal Alliances ordfører konkluderende, og det er jeg enig i, at der tegner sig et billede af et enigt Folketing, der deler et meget højt ambitionsniveau på det her område.
Dansk Folkepartis ordfører går så en lille smule længere og siger, at han synes, at der i det hele taget så bare tegner sig en bred enighed om området som sådan, og forudser, at de kommende forhandlinger jo så må komme til at glide som i smør.
Og hvis det er rigtigt, håber jeg jo, at hr. Alex Ahrendtsen i dag er mere profet end politiker.
Man kan jo i det hele taget altid regne med, at hr. Alex Ahrendtsen siger tingene rimelig bramfrit, som de er.
Og når man gør det, skal det, man siger, selvfølgelig også være rigtigt og ikke være forkert.
Jeg har bare lige en enkelt rettelse.
Nu bragte hr. Alex Ahrendtsen jo selv den nylig indgåede aftale om rekruttering af sundhedspersoner i andre lande på banen, og jeg tror, hr. Alex Ahrendtsen kom til at sige, at regeringen har lavet en aftale om at rekruttere fra Indien og hele Afrika.
Det er ikke rigtigt.
Regeringen har lavet en aftale med flere af Folketingets partier om at rekruttere fra Filippinerne og Indien.
Så er det sagt.
Jeg synes, at man kan konkludere på den her debat, at vi bredt set deler analysen af, hvad det er for en problemstilling, vi står med.
Det er et ret godt udgangspunkt, for en rigtig problemanalyse er en forudsætning for at finde de rigtige svar.
Jeg synes også, at debatten har gjort det tydeligt, at der ikke er nogen enkle svar her, og at årsagerne til rekrutteringsproblemerne er mangefold, og det skal de svar, vi leverer, selvfølgelig også afspejle.
Så er der nævnt noget om de forskellige dele af en kommende reform, og jeg er enig i, at vi skal kigge på indholdet og kvaliteten af uddannelserne som sådan, og at der skal være en praktik, som fungerer, og som faktisk forbereder de studerende på det arbejdsliv, der venter bagefter.
Her påhviler der selvfølgelig uddannelsesstedet et ansvar, men der påhviler jo også praktikstedet et ansvar.
Så vil vi gerne have bedre mulighed for meritoverførsel.
Det var noget, som især SF's ordfører talte levende om.
Og i det hele taget har rigtig mange talt om det her med bedre muligheder for videreuddannelse, og at det skal være ind i faget og ikke ud af faget.
Alt det er jeg fuldstændig enig i.
Så er der bare lige to lidt bredere nedslag, som jeg har lyttet mig til, og som jeg egentlig synes var ret spændende.
Der var en, der nævnte det her med, at vi hele tiden går og fortæller hinanden, at vi skal være omstillingsparate.
Det er jo også rigtigt nok.
I et samfund, hvor vi har et længere arbejdsliv, og hvor der er nye teknologier, kunstig intelligens osv. osv., bliver der stillet krav til os alle sammen om, at vi skal være omstillingsparate.
Det er rigtigt nok, men det kræver selvfølgelig også, at vi har en uddannelsessektor, som er parat til at gribe de unge omstillingsparate borgere.
Et andet sådan lidt bredere nedslagspunkt er den her, synes jeg, ret spændende diskussion om klogskab, som jo startede på foranledning af fru Sandra Elisabeth Skalvig og blev fulgt op af Radikale Venstre, og andre meldte sig også ind i debatten.
Det viste sig, at så store var uenighederne alligevel ikke endda.
Men det er jo værd at dvæle ved, at der er mange forskellige måder at være klog på.
Man kan have en stærk akademisk indsigt, man kan være klog på mennesker, man kan være klog på utrolig mange ting.
Jeg tror, det er vigtigt, hvis uddannelsessektoren også skal afspejle den forskellighed i vores kompetencer, at man også skal kunne se forskel.
Altså, vores akademiske uddannelser skal have et klart akademisk sigte, og vores professionsfaglige uddannelser skal have et klart professionsfagligt sigte osv.
Det tror jeg er en af de øvelser, som vi skal gå ind i i fællesskab.
Så har mange nævnt, at de glæder sig til at se regeringens udspil.
Det er jeg selvfølgelig glad for.
Den radikale ordfører siger, at hun også er en lille smule bekymret.
Jeg håber, jeg kan gøre den bekymring til skamme.
Fru Katrine Robsøe sagde også, at hun glædede sig til at se regeringens udspil, og jeg håber, at når regeringens udspil er lagt frem, vil glæden overskygge bekymringen.